หุ้นกู้จ่ายดอกก่อน
“ทหารไทย” ออกหุ้นกู้ด้อยสิทธิชุดใหม่วงเงิน 1 หมื่น อายุ 10 ปี จ่ายดอกเบี้ยล่วงหน้าสูงถึง 4.5%
18 เม.ย. 2555

“ทหารไทย” ออกหุ้นกู้ด้อยสิทธิชุดใหม่วงเงิน 1 หมื่น อายุ 10 ปี จ่ายดอกเบี้ยล่วงหน้าสูงถึง 4.5% 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า เมื่อวันที่ 17 เม.ย.ที่ผ่านมา ธนาคารได้เริ่มเปิดให้จองหุ้นกู้ด้อยสิทธิชุดใหม่ ที่มีคุณลักษณะพิเศษที่แตกต่างจากหุ้นกู้ทั่วไป โดยเพิ่มทางเลือกด้วยโอกาสในการได้รับผลตอบแทนจากเม็ดเงินเพิ่มขึ้นให้กับลูกค้า จากการได้รับดอกเบี้ยล่วงหน้าทุกปี ไม่ต้องรอให้ถึงวันครบรอบปีของหุ้นกู้ 
“ผู้ถือหุ้นกู้สามารถนำดอกเบี้ยที่ได้รับเร็วขึ้นนี้ไปลงทุนต่อเพื่อให้เกิดประโยชน์เพิ่มขึ้นอีก” นายบุญทักษ์ กล่าว 
สำหรับหุ้นกู้ชุดนี้มีอันดับความน่าเชื่อถือที่ระดับ A จากการจัดอันดับของ บริษัท ฟิทช์ เรทติ้งส์ (ประเทศไทย) เสนอขายให้กับบุคคลทั่วไปทั้งบุคคลธรรมดาและนิติบุคคล 
ทั้งนี้ บุคคลธรรมดา จำนวนจองซื้อขั้นต่ำ 1 แสนบาท และเพิ่มเป็นทวีคูณของ 1 แสนบาท วงเงินรวมในการเสนอขายทั้งหมดไม่เกิน 1 หมื่นล้านบาท 
ธนาคารจะโอนดอกเบี้ยล่วงหน้าเข้าบัญชีเงินฝากไม่ประจำของผู้ถือหุ้นกู้ทุกปี เพื่อให้ได้รับผลตอบแทนที่มากยิ่งขึ้น ส่วนผู้ถือหุ้นกู้ที่เป็นนิติบุคคลจะได้รับดอกเบี้ยโดยการโอนเข้าบัญชีออมทรัพย์หรือกระแสรายวัน 
ทั้งนี้ ธนาคารมีสิทธิในการไถ่ถอนหุ้นกู้ก่อนครบกำหนด หลังปีที่ 5 โดยหุ้นกู้ด้อยสิทธิชุดนี้จะช่วยขยายฐานกองทุนขั้นที่ 2 ของธนาคาร เป็นการเพิ่มศักยภาพในการขยายธุรกิจและรองรับลูกค้าเงินฝากและตั๋วแลกเงินที่กำลังจะครบกำหนด 
นายบุญทักษ์ กล่าวว่า ธนาคารจะปิดการจองซื้อหุ้นกู้ ในวันที่ 17 พ.ค. 2555 และจ่ายดอกเบี้ยงวดแรก ในวันที่ 25 พ.ค. 2555 ทันที ส่วนในปีถัดๆ ไป จะจ่ายทุกวันที่ 18 พ.ค. ตลอดอายุหุ้นกู้เมื่อครบกำหนดไถ่ถอนธนาคารจะคืนเงินต้นให้ทั้งหมด
ทั้งนี้ แม้หุ้นกู้ดังกล่าวจะสมทบเข้าเป็นเงินกองทุนขั้นที่ 2 แต่ ณ สิ้นไตรมาส 1/2555 ธนาคารมีระดับความเพียงพอของเงินกองทุนอยู่ที่ 16.2% ซึ่งเป็นกองทุนชั้นที่ 1 ในสัดส่วน 11.2% ถือว่าเป็นธนาคารที่มีความแข็งแกร่งทางการเงินมาก 
พร้อมกันนี้ ธนาคารยังได้แจ้งผลกำไรในไตรมาสแรกปีนี้ โดยมีผลกำไรสุทธิ 1,032 ล้านบาท เพิ่มขึ้น 6.5% เมื่อเทียบกับไตรมาสที่แล้ว และลดลง 5.9% เมื่อเทียบกับไตรมาสเดียวกันของปีก่อน 
รายได้ดอกเบี้ยของธนาคารเพิ่มขึ้นจาก 2.46% ในสิ้นปีที่ผ่านมาเป็น 2.51% 
ในไตรมาสที่ 1/2555 สินเชื่อด้อยคุณภาพของธนาคารและบริษัทย่อยมีจำนวน 30,470 ล้านบาท เพิ่มขึ้นเล็กน้อยจำนวน 642 ล้านบาทจากสิ้นปี เป็นผลจากการผิดนัดชำระหนี้ของลูกค้ารายใหญ่ ในขณะที่ผลกระทบจากน้ำท่วมมีไม่มาก สัดส่วนสินเชื่อด้อยคุณภาพของธนาคารและบริษัทย่อยเพิ่มขึ้นเล็กน้อยมาอยู่ที่ 5.8% จาก 5.7% เมื่อสิ้นปี 2554 และสัดส่วนสินเชื่อด้อยคุณภาพเฉพาะของธนาคารอยู่ที่ 5.4%
ธนาคารได้มีการตั้งสำรองทั้งหมดจำนวน 1,242 ล้านบาท ในไตรมาสที่ 1/2555 ส่งผลให้อัตราส่วนสำรองต่อสินเชื่อด้อยคุณภาพของธนาคารเพิ่มขึ้นเป็น 74% เมื่อเทียบกับ 73% ณ สิ้นปี 2554